Yks lohtu on vaan
Yks voima on maan, yks turva on maan,
 yks Suomen talvessa taika:
 yhä uskoa päivään valkenevaan,
 jos kuinka on ankara aika.

 Yks lohtu on vaan, yks neuvo on vaan,
 kun aukee sankarin hauta:
 käy vainajan peltoa kartuttamaan
 ja veljesi auraa auta!

 Yks koskematon, yks kuolematon,
 muu kaikki kun kaatuu kerta:
 on usko se talvessa taittumaton,
 viel’ on meillä kirkasta verta!

 Veri vankkumaton, usko uupumaton:
 me talvesta kevähän teemme,
 yli yön, mihin Suomi nyt survottu on
 yhä kaikuvi kanteleemme.